RSG se Frieda van den Heever speel vanjaar gasvrou wanneer bekende en debuutdigters hulle werk kom voorlees. Op die spyskaart is Willie van der Merwe uit Nederland met Doodmenslik, Alfred Schaffer met sy bekroonde Mens,
dier, ding, Corlia Fourie (Die goeie vrou en ander mites), Marlise Joubert (Grondwater), Johannes van Eeden uit Switserland met sy debuut, Die val, Gabeba Baderoon met The History of
Intimacy, en Koos Kombuis (Vandag wil ek my blou skoene dra).
'n Gesprek oor bruin/swart skrywers en denkers soos Hein Gerwel en Jeremy Vearey se belewenis van en bemoeienis met die Afrikaanse leef- en denkwêreld: Gelykes? Maar net saamgekom? Of jollie meelopers? (*Erkenning aan wyle prof. Jakes Gerwel vir hierdie nuutskepping
– en op wie se doktorale proefskrif van 1979 hierdie gespreksonderwerp losweg geskoei is.)
Aangebied deur Queillerie Stof, Alettie van den Heever se
hoogaangeskrewe debuutroman, is toekomsfiksie vir vandag met 'n aards- poëtiese ontginning van 'n beeldskone anderster Afrikaans. Twintig jaar ná die Hardskip word dié wat oor is in die Wes- Kaap, gelooi deur die groot honger ná die oesmislukkings, deur die stof en die gluur van die son. Jong Amper moet gaan soek na haar verlore liefde, én die plantsaad, wat so swaar op haar skouers rus, veilig hou van Meconium – want in 2081 wil húlle alle saad beheer. Sy gesels met top-boekresensent Jean Meiring.
HOE SKEP ONS 'N BETER STELLENBOSCH?
Jean Oosthuizen kyk krities na die NG Kerk se geskiedenis sedert Jan van Riebeeck se aankoms in die Kaap, tot waar die kerk vandag is. In sy bestaan van meer as 350 jaar het die NG Kerk en die Nasionale Party so verstrengel geraak dat die kerk as "die Nasionale Party in gebed" bekend gestaan
het. Die teoloog Ferdinand Deist se voorspelling in die laat tagtigs dat die kerk sal ondergaan wanneer apartheid tot 'n einde kom, blyk vandag in die kol te wees. Jean se reis vanuit die kerk se binnekring sluit die verhale in van sowel gelowiges as ongelowiges. Hy bespreek dit met Johannes de Villiers.
20/20 - MET 'N KELKIE!
Met: Bibi Slippers, Loftus Marais, Ronelda S Kamfer, Pieter Odendaal, Ashwin Arendse, Chrystal Williams, Johann de Lange, en ander, onder leiding van Kabous Meiring
20 digters, 20 skilderye, 20 gedigte.
Aangebied deur Kwela Boeke en Human & Rousseau
Skryfskoolaanbieder en self 'n bekende skrywer, Rachelle Greeff, gesels met twee jong skrywers oor hulle pad na publikasie. Jean-Pierre de Kock se
ontroerende Die daggaboer is die relaas van 'n jong man wat verkies om eerder in 'n karavaan te lewe as die waarheid te konfronteer: dat hy opgegee het op sy loopbaan, sy meisie en sy pa in die Alzheimer's-kliniek. Annie Klopper se Die tragiese saak van Pamina Vermaak is op sy beurt 'n eietydse romantiese komedie met 'n musikale twist, waarin Pamina Vermaak druipstert na haar ouerhuis terugkeer – net om daar in die rocker
Wolf de Jager vas te loop.
HOE BEMAAK JY WELVAART?
OM IETS AAN JOU KINDERS OF KLEINKINDERS NA TE LAAT, HOE GROOT OF KLEIN OOK AL, IS ONS ALMAL SE DOELWIT.